08/08/2022 | Administración LocalMunicipal
Neda
Aprobación definitiva da modificación da Ordenanza fiscal nº. 1, reguladora do Imposto sobre bens inmobles

Aprobada inicialmente a modificación da Ordenanza fiscal nº 1, reguladora do Imposto sobre bens inmobles, o acordo foi sometido a información pública, mediante anuncio inserido no Boletín Oficial da Provincia da Coruña de 11 de abril de 2022. En trámite de información pública foron presentadas alegacións, as cales se resolveron en sesión plenaria ordinaria de data 1 de agosto de 2022, procedéndose á aprobación definitiva da modificación inicialmente aprobada. De acordo co previsto no artigo 17.4 do Real Decreto Lexislativo 2/2004, de 5 de marzo, que aproba o Texto refundido da Lei reguladora das facendas locais, publícase a continuación o texto íntegro da modificación da Ordenanza. Contra dito acordo e a modificación da Ordenanza, os interesados poderán interpoñer directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, en prazo de dous meses contados desde o día seguinte ao de publicación deste anuncio, de acordo co establecido nos artigos 10 e 46 de Lei 29/1998, de 13 de xullo, reguladora da xurisdición contencioso-administrativa e 112.3 da Lei 39/2015, de 1 de outubro, do procedemento administrativo común das administracións públicas. “Modifícase o artigo 4.2 da Ordenanza Fiscal Nº 1, reguladora do Imposto sobre Bens Inmobles, a través do cal se establece, de conformidade co previsto no artigo 74.5 do Real decreto 2/2004, do 5 de marzo, polo que se aproba o Texto refundido da Lei reguladora das Facendas Locais (TRLRFL), a concesión dunha bonificación para os bens inmobles nos que se instalaran sistemas para o aproveitamento térmico ou eléctrico da enerxía proveniente do sol. A modificación pretende concretar os requisitos esixibles para poder desfrutar desta bonificación, así como fixar o número de anos de duración de tal bonificación, en cumprimento da remisión do TRLRFL para que as Ordenanzas Fiscais fixen os aspectos substantivos e formais desta bonificación. O novo texto do artigo 4.2 queda redactado como segue: 2.- Establécese unha bonificación do 50% da cota íntegra do imposto para aqueles inmobles de uso residencial que teñan instalado sistemas para o aproveitamento térmico ou fotovoltaico da enerxía solar, para autoconsumo. En todo caso esta bonificación unicamente será aplicable en relación con aqueles inmobles que por aplicación das determinacións da normativa vixente, non teñan a obriga legal de incluír nas súas instalacións un sistema de aproveitamento de enerxía solar. Para gozar desta bonificación, deberá ser solicitada expresamente polo interesado/a. As instalacións fotovoltaicas deberán proporcionar un aporte mínimo de 2.000 vatios de potencia por cada 100 m2 construídos de vivenda; e 5.000 vatios por cada 100 m2 para outros usos. As instalacións térmicas disporán dunha superficie mínima de captación solar útil de 4 m2 por cada 100 m2 construídos de vivenda. No caso das instalacións térmicas, a aplicación da bonificación estará condicionada a que estas instalacións inclúan captadores solares que dispoñan da correspondente homologación da Administración competente. Esta bonificación terá unha duración de 5 anos a partires do exercicio seguinte ó da súa instalación. Corresponderá ó solicitante a acreditación documental de que se cumpren os requisitos antes referidos, recaendo nos servizos técnicos municipais a verificación do mantemento da instalación en tanto se manteña a bonificación do imposto. E introdúcese unha disposición transitoria: Para aqueles inmobles que teñan xa concedida unha bonificación das reguladas no artigo 4.2 da presente Ordenanza á entrada en vigor da nova redacción do artigo 4.2, o prazo de 5 anos previsto como de duración máxima da bonificación, comezará a aplicarse a partires do ano de entrada en vigor da dita modificación”. Neda, 3 de agosto de 2022. O alcalde Asdo. Ángel Alvariño Saavedra